b'\n_START_ARTICLE_\nDre\xc5\xbenica\n_START_SECTION_\nCerkev Srca Jezusovega\n_START_PARAGRAPH_\nDo za\xc4\x8detka 20. stol. je v Dre\xc5\xbenici stala cerkev sv. Jurija, ki so jo poru\xc5\xa1ili in na njenem mestu zgradili novo._NEWLINE_Gradnja dana\xc5\xa1nje cerkve se je za\xc4\x8dela leta 1911, kon\xc4\x8dana in blagoslovljena je bila 1912. Med So\xc5\xa1ko fronto (I. sv. vojna) je cerkev ostala nepo\xc5\xa1kodovana._NEWLINE_Cerkev je triladijska stavba s pro\xc4\x8deljem in vhodnim stopni\xc5\xa1\xc4\x8dem. Dolga je 40 m, osrednja ladja je visoka 21 m. Zvonik je bil najprej pozidan le 26 m visoko, leta 1986 pa so ga dokon\xc4\x8dali in je visok 52 metrov. Stavba je zelo raz\xc4\x8dlenjena, s \xc5\xa1tevilnimi biforami in triforami, z izredno \xc4\x8dlenjenim zvonikom, z romanskimi frizi in s \xc5\xa1tevilnimi arhitekturnimi elementi (stebri\xc4\x8dki s kapiteli itd.) daje vtis moderne benediktinske arhitekture. Fasada je razdeljena na tri pasove. V spodnjem je stebri\xc5\xa1\xc4\x8dni vhod s tremi arkadami. V srednjem delu rozeta. Najvi\xc5\xa1ji del pa je trikotno \xc4\x8delo z romanskim frizom ter trifornim oknom. Prav tako mogo\xc4\x8dna je notranjost cerkve, na pevskem koru so ene najve\xc4\x8djih orgel na Gori\xc5\xa1kem. Leta 1942 sta slovenska akademska slikarja Avgust \xc4\x8cernigoj in Zoran Mu\xc5\xa1i\xc4\x8d poslikala vso cerkev._NEWLINE_Gori\xc5\xa1ka nad\xc5\xa1kofijska sinoda je marca leta 1941 cerkev proglasila za bo\xc5\xbejepotno, oktobra pa za baziliko.\n_START_SECTION_\nDre\xc5\xbeni\xc5\xa1ki pust\n_START_PARAGRAPH_\nV Dre\xc5\xbenici velja poseben fantovski obi\xc4\x8daj, ki se za\xc4\x8dne zadnjo soboto v letu, ko se sprejema mlade fanti\xc4\x8de (mule) med fante. Delo opravlja fantov\xc5\xa1\xc4\x8dina, to je va\xc5\xa1ka organizacija s svojim predsednikom in tajnikom, blagajnikom in je stroga domena samo neporo\xc4\x8denih fantov. Na novega leta dan mora mladi fant s pu\xc5\xa1ljem na prsih k obhajilu in ofru - nabirki pri sveti ma\xc5\xa1i, tako da lahko vsi vidijo, da je pristopil k fantov\xc5\xa1\xc4\x8dini. Od novega leta do februarja, do pusta, se nato naznanja pusta s povorkami ob polno\xc4\x8di z zvonci in nabijanjem po plehih. Fant si mora stesati novo leseno masko, ki je zna\xc4\x8dilnost Dre\xc5\xbenice. Prvo leto je mladi fant vedno za ta grdega. Na pustno soboto se vsi nastopajo\xc4\x8di zberejo v va\xc5\xa1ki gostilni, kjer se na\xc5\xa1emijo in v sprevodu odidejo skozi vas. Pustni sprevod vodi vodi\xc4\x8d, sledi mu harmonikar, za njim dva ali trije pari ta lepih, nato ta stara dva in potem pisana dru\xc5\xa1\xc4\x8dina cigajnarjev, rezjan, loterija, pustni dohtar, hudi\xc4\x8d, petelinar, ta debeli in drugi in na koncu ta grdi s kuhinjo - vozi\xc4\x8dkom, v katerem za\xc5\xbegejo seno, da se \xc4\x8dim bolj kadi. Na nedeljo se pobere smeti in se po\xc4\x8disti vas. Na pustni torek se uprizori sojenje pustu, po usmrtitvi se ga odnese v va\xc5\xa1ko gostilno, kjer le\xc5\xbei na parah in ga je treba paziti, da ga ne ukradejo. Opolno\xc4\x8di se ga z zadnjo povorko, na kateri se zvoni samo z zvonci, pospremi skoz vas in za\xc5\xbege.\n_START_SECTION_\nPotres v Poso\xc4\x8dju\n_START_PARAGRAPH_\n12. julija 2004 in 12. aprila 1998 sta bila v Poso\xc4\x8dju mo\xc4\x8dna potresa, ki sta po\xc5\xa1kodovala \xc5\xa1tevilne objekte v Dre\xc5\xbenici in okolici. Ve\xc4\x8d po\xc5\xa1kodovanih objektov je bilo leta 2004, saj je bil epicenter potresa v Krnskem pogorju.\n_START_SECTION_\nIzleti v okolico\n_START_PARAGRAPH_\nDre\xc5\xbenica je izhodi\xc5\xa1\xc4\x8de za celo vrsto manj in bolj zahtevnih izletov in gorskih tur in ogled vrste zanimivih slapov (Krampe\xc5\xbe, Sopot)._NEWLINE_V 1\xc2\xa0km oddaljenem Kose\xc4\x8du se za\xc4\x8dne kro\xc5\xbena pot, na kateri so na ogled Kose\xc5\xa1ka korita s slapovi na potoku Stopnik, kanjon potoka Brusnik in cerkvica sv. Justa._NEWLINE_Na poti do vasi je v kraj\xc5\xa1em sprehodu skozi Magozd dosegljiv slap Kozjak._NEWLINE_Za planinsko turo na Krn si pohodnik lahko izbere zelo zahtevno pot Silva Korena z direktnim izstopom pri Gomi\xc5\xa1kovem zaveti\xc5\xa1\xc4\x8du (4 ure 30 min) ali la\xc5\xbejo pot okoli Ko\xc5\xbeljaka (5-6 ur) ali zahtevno zahodno dre\xc5\xbeni\xc5\xa1ko smer mimo bivaka na \xc4\x8crniku (5 ur)._NEWLINE_Iz Dre\xc5\xbenice pelje edina markirana planinska pot na greben Polovnika, na Krasji vrh preko planine Zaprikr\xc3\xa0j (3 ure 30 min), kjer je na ogled polno ostankov iz prve svetovne vojne.'